Document ID: 32006R0514

KOMISJONI MÄÄRUS (EÜ) nr 514/2006,
30. märts 2006,
millega tehakse erand määrusest (EÜ) nr 824/2000 sekkumisteravilja tarnimise tähtaegade suhtes teatavates liikmesriikides turustusaastal 2005/2006
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. septembri 2003. aasta määrust (EÜ) nr 1784/2003 teraviljaturu ühise korralduse kohta, (1) eriti selle artiklit 6,
ning arvestades järgmist:
(1)
Komisjoni 19. aprilli 2000. aasta määrusega (EÜ) nr 824/2000, millega kehtestatakse teravilja ülevõtmise kord sekkumisametite poolt ja sätestatakse teravilja kvaliteedi määramise analüüsimeetodid, (2) nähakse ette, et vastuvõetava pakkumise puhul teatatakse ettevõtjatele tarneplaani tähtajad võimalikult kiiresti. Sel eesmärgil sätestatakse nimetatud määruse artikli 4 lõikes 3, et viimane sekkumiskeskusele mõeldud tarne, mille kohta on esitatud pakkumine, peab toimuma hiljemalt pakkumise saamise kuule järgneva neljanda kuu lõpul.
(2)
Turustusaasta 2005/2006 on teine turustusaasta, kui teravilja sekkumismehhanismi kohaldatakse liikmesriikides, kes ühinesid Euroopa Ühendusega 1. mail 2004.
(3)
Soodsate ilmastikutingimuste tõttu osutus 2005. aasta saak nendes riikides jälle rikkalikuks. Selle tagajärjel on seal siseturuhinnad sekkumishindadest tunduvalt madalamad. Seetõttu on sekkumisametitele juba sekkumisperioodi algul 2005. aasta novembris pakutud suhteliselt suuri koguseid. Sekkumisametitele pakutud koguste suuruse ja nende paiknemise geograafilise jaotuse tõttu ei ole võimalik kinni pidada 31. märtsiks 2006 ette nähtud tarnetähtajast. Et pakutud vilja oleks võimalik piisavas koguses üle võtta, tuleks tarneperioodi pikendada ja seega tuleks teha erand määrusest (EÜ) nr 824/2000.
(4)
Olukord turul vajab kiiresti lahendamist ja meetmed tuleb kasutusele võtta otsekohe, seetõttu tuleks ette näha käesoleva määrusega sätestatud meetmete kiire kohaldamine.
(5)
Käesoleva määrusega ette nähtud meetmed on kooskõlas teraviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Erandina määruse (EÜ) nr 824/2000 artikli 4 lõike 3 kolmandast lõigust peab Tšehhi Vabariigis, Eestis, Lätis, Leedus, Ungaris, Maltal, Poolas, Sloveenias ja Slovakkias turustusaastal 2005/2006 viimane sekkumisametitele pakutud teraviljatarne toimuma hiljemalt pakkumise saamisele järgneva seitsmenda kuu lõpul, kuid siiski mitte hiljem kui 31. juulil 2006.
Artikkel 2
Käesolev määrus jõustub Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. märts 2006

Labels: 3
18
17
6